《仲春释奠燕集存道斋分韵得天字》
明代·袁华

于穆素王庙，层构何岿然。时维中春月，释奠加豆笾。

牺尊酌醴齐，鸾刀割牲牷。陟降礼有序，对越神在天。

竣事既彻俎，朝暾曜芳鲜。坛杏炫积雪，池藻扬轻涟。

鲁叟圣人胄，幽斋肆方筵。献酬仪秩秩，论辨言便便。

浩唱发清响，希声寄朱弦。明时崇礼乐，安车政徵贤。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。